Na temelju članka 32. Statuta Grada Dubrovnika ("Službeni glasnik Grada Dubrovnika", broj 4/09., 6/10, 3/11., 14/12., 5/13. i 6/13. - pročišćeni tekst, 9/15. i 5/18.), Gradsko vijeće Grada Dubrovnika na elektronskoj 29. sjednici, održanoj 8. travnja 2020., donijelo je

**Z A K LJ U Č A K**

1. Grad Dubrovnik odobrava umanjenja svih iznosa zakupnine za korištenje javnim površinama Grada Dubrovnika propisanih Pravilnikom o visini zakupnine za korištenje javnim površinama Grada Dubrovnika (Službeni glasnik Grada Dubrovnika br. 17/16 i 15/19) za 70% iznosa, i to od početka primjene izvanrednih mjera Nacionalnog stožera Civilne zaštite - obustave rada za sve objekte koji nisu prijeko potrebni za funkcioniranje zajednice (19. ožujka 2020.) do 30. lipnja 2020.
2. Zakupnik da bi ostvario prava iz točke 1. zaključka mora biti korisnik Vladine mjere za očuvanje radnih mjesta kod poslodavca kojima je zbog okolnosti uvjetovane Koronavirusom (covid-19) narušena gospodarska aktivnost od 1. ožujka 2020. godine.
3. Ovaj zaključak provest će Upravni odjel za gospodarenje gradskom imovinom i Upravni odjel za proračun, financije i naplatu.

OBRAZLOŽENJE:

Odlukom Ministarstva zdravstva od 11. ožujka 2020. godine proglašena je epidemija bolesti COVID-19 uzrokovana virusom SARS-CoV-2, a 19. ožujka 2020. godine počele su se primjenjivati izvanrednih mjere Nacionalnog stožera Civilne zaštite - obustave rada za sve objekte koji nisu prijeko potrebni za funkcioniranje zajednice.

U sklopu mjera za pomoć gospodarstvenicima pogođenih epidemijom virusa COVID – 19, Grad Dubrovnik odlučio je umanjiti zakupninu za korištenje javnim površinama za 70%.

Mjera je privremena, i njena primjena u narednom razdoblju ovisit će o razvoju situacije sa širenjem i suzbijanjem virusa i daljnjim odlukama Nacionalnog stožera Civilne zaštite.

Budući se radi o mjeri koja bi uz donošenje cijelog paketa sličnih mjera trebala rasteretiti poduzetnike, ali i osigurati normalno poslovanje jedinica lokalne i mjesne samouprave, riješeno je kao u dispozitivu zaključka.

KLASA: 363-05/20-01/148

URBROJ: 2117/01-09-20-03

Dubrovnik, 8. travnja 2020.

Predsjednik Gradskog vijeća:

**mr.sc. Marko Potrebica,** v. r.

------------------------------------------------